ያዩ ማደበሪያ ፕሮጀክት የገንዘብ አጠቃቀም ከሥራ አፈጻጻሙ ጋር የማይሄድ መሆኑን ምክር  ቤቱ አስታወቀ
ያዩ ማዳበሪያ ኮምፕሌክስ ፕሮጀክት የግንባታ ሥራ አፈጻጸሙ ከገንዘብ አጠቃቀሙ ጋር ተጣጥሞ ያለመሄዱን በግምገማ ማረጋገጡን በሕዝብ ተወካዮች ምክር ቤት የመንግስት የልማት ድርጅቶች ጉዳዮች ቋሚ ኮሚቴ አስታወቀ።የቋሚ ኮሚቴው አባላት የፕሮጀክት ሂደቱን በተመለከተ የመስክ ምልከታ ባካሄዱበት ወቅት አፈፃፀሙ ከበጀቱ ጋር ያልተጣጣመ በመሆኑ እንዲስተካከል መመሪያ ሰጥተዋል።የቋሚ ኮሚቴው ሰብሳቢ አቶ ገብረእግዚያብሄር አራዓያ እንደተናገሩት፤ የፕሮጀክቱ ሂደት በመጓተቱ ተጨማሪ ወጪ እንዲወጣ መንስዔ እየሆነ ነው።ስለዚህ ግንባታውን የሚያከናውነው የብረታ ብረትና ኢንጂነሪንግ ኮርፖሬሽን ለችግሩ አፋጣኝ መፍትሄ መሥጠት ይጠበቅበታል ተብሏል።  ፕሮጀክቱ በ2004 ዓ.ም ሲጀመር የአገሪቷን የግብርና ዘርፍ ውጤታማ ለማድረግና የእድገቱን ቀጣይነት ለማረጋገጥ ተስፋ ተጥሎበት እንደነበር አስታውሰው፤ ለዚህ ፕሮጀክት ከፍተኛ ትኩረት መስጠት እንደሚገባም ተናግረዋል።ለፕሮጀክቱ 9ነጥብ 6 ቢሊዮን ብር ውል ሲፈጸም ፕሮጀክቱን በ2006 ዓ.ም ለማጠናቀቅ ታስቦ ነው።በአሁኑ ወቅት የግንባታ ሥራ አፈጻጻሙ 46 በመቶ ላይ ሲሆን፤ የገንዘብ አጠቃቀሙ 60 በመቶ መሆኑ ለማወቅ ተችሏል።የግንባታ ሥራውን  የሚያከናውነው የብረታብረት ኢንጂነሪንግ ኮርፖሬሽን  በጀቱ ወደ 14 ቢሊዮን ብር እንዲያድግ ጥያቄ ማቅረቡም ተገልጿል።በብረታ ብረትና ኢንጂነሪንግ ኮርፖሬሽን ያዩ ማዳበሪያ ኮምፕሌክስ ፕሮጀክት ስራ አስኪያጅ ሻለቃ ባያብል ይሁኔ በሰጡት ማብራሪያ፤ ለፕሮጀክቱ ግንባታ መዘግየት የካሳ ክፍያ በወቅቱ ያለመድረስና መጓተቱ እንዲሁም ህብረተሰቡን የማግባባት ስራዎች ጊዜ መውሰዳቸው ዋነኛዎቹ ምክንያቶች መሆናቸውን ጠቁመዋል።የፕሮጀክቱ ግንባታ አፈፃፀምና ለግንባታው የወጣው ወጪ ልዩነት ያሳየው ለፋብሪካው የሚተከሉ መሳሪያዎችና ግብዓቶች በአገር ወስጥና በውጪ ተመርተው የሚጓጓዙ በመሆናቸው ነው ያሉት ሻለቃ ባያብለ፤ መሳሪያዎች ሲተከሉ የፕሮጀክቱ ግንባታ አፈፃፀምና የገንዘብ ወጪው እንደሚጣጣም ተናግረዋል።  የብረታብረትና ኢንጂነሪንግ ኮርፖሬሽን ፕሮጀክቱን በ2010 ዓም መጨረሻ ላይ ለማጠናቀቅ እየሰራ መሆኑንም ነው የጠቆሙት። የያዩ ማዳበሪያ ኮምፕሌክስ ፕሮጀክት በኢሉ አባቦራ ዞን በያዩ ወረዳ የሚገኝ ሲሆን፤ የድንጋይ ከሰል በጥሬ እቃነት በመጠቀም የዩሪያ ማዳበሪያ ለማምረት የተቋቋመ ፕሮጀክት ነው።በፕሮጀክቱ የዩሪያ ማዳበሪያ ማምረቻ ፋብሪካ መትከል፣የድንጋይ ከሰል ማልማትና የኃይል ማመንጫ ግንባታ ስራዎች እየተከናወኑ ይገኛሉ።